“3x167 MBA bo‘lgan ikkita avtotransformatorlarni o‘rnatish orqali 500/220 kVli Muruntov podstansiyasini qurish” investitsiya loyihasini amalga oshirish chora-tadbirlari to‘g‘risida

O‘zbekiston Respublikasi Prezidentining “Qayta tashkil etilgan “Navoiy KMK” DK ishlab chiqarish quvvatlarini 2026-yilgacha elektr energiyasi bilan kafolatli ta’minlash chora-tadbirlari dasturi to‘g‘risida” 2018-yil 9-yanvardagi PQ-3465-son hamda “O‘zbekiston Respublikasining 2021 — 2023-yillarga mo‘ljallangan Investitsiya dasturini amalga oshirish chora-tadbirlari to‘g‘risida” 2020-yil 28-dekabrdagi PQ-4937-son qarorlariga muvofiq hamda Navoiy viloyatidagi tog‘-kon metallurgiya ishlab chiqarish obyektlarini elektr energiyasi bilan ta’minlash va energetika tizimining shimoli-g‘arbiy qismida elektr tarmoqlarini rivojlantirish maqsadida Vazirlar Mahkamasi qaror qiladi:
 1. Quyidagilar:
 2018-yil 8-oktabrda O‘zbekiston Respublikasi va Yevropa tiklanish va taraqqiyot banki (keyingi o‘rinlarda — YETTB) o‘rtasida “3x167 MVA bo‘lgan ikkita avtotransformatorlarni o‘rnatish orqali 500/220 kVli Muruntov podstansiyasini qurish” investitsiya loyihasini (keyingi o‘rinlarda — investitsiya loyihasi) moliyalashtirish uchun 18 yil muddatga, shu jumladan 4 yillik imtiyozli davr bilan, 82,5 mln AQSh dollari miqdorida qarz bitimi imzolanganligi;
 2020-yil 10-martda o‘tkazilgan tender savdolari asosida “O‘zbekiston milliy elektr tarmoqlari” AJ va “GOPA-International Energy Consultants GmbN” kompaniyasi (Germaniya) o‘rtasida investitsiya loyihasi doirasida konsalting xizmatlarini ko‘rsatish bo‘yicha umumiy qiymati 1,08 mln AQSh dollari ekvivalentiga teng bo‘lgan shartnoma imzolanganligi;
 O‘zbekiston Respublikasi Prezidentining “Xalqaro moliya institutlari va xorijiy hukumat moliya tashkilotlari ishtirokidagi loyihalarni tayyorlash va amalga oshirish samaradorligini oshirish chora-tadbirlari to‘g‘risida” 2018-yil 16-iyundagi PQ-3857-son qaroriga muvofiq investitsiya loyihasini amalga oshirish doirasida soliq va bojxona imtiyozlari taqdim qilinishi hamda investitsiya loyihasining texnik-iqtisodiy asoslanuvi O‘zbekiston Respublikasi Investitsiyalar va tashqi savdo vazirligi va Moliya vazirligi tomonidan ekspertizadan o‘tkazilganligi ma’lumot uchun qabul qilinsin.
 2. Quyidagilar:
 “3x167 MVA bo‘lgan ikkita avtotransformatorlarni o‘rnatish orqali 500/220 kVli Muruntov podstansiyasini qurish” investitsiya loyihasi texnik-iqtisodiy asoslanuvining asosiy texnik-iqtisodiy parametrlari 1-ilovaga muvofiq;
 “3x167 MVA bo‘lgan ikkita avtotransformatorlarni o‘rnatish orqali 500/220 kVli Muruntov podstansiyasini qurish” investitsiya loyihasi doirasida jalb etiladigan YETTB krediti bo‘yicha asosiy qarzni so‘ndirish, foiz va yigim to‘lovlarini to‘lashning prognoz jadvali 2-ilovaga muvofiq tasdiqlansin.
 3. Belgilab qo‘yilsinki:
 “O‘zbekiston milliy elektr tarmoqlari” AJ investitsiya loyihasining amalga oshirilishini muvofiqlashtirish va monitoring qilish hamda YETTB tomonidan ajratilgan kreditdan maqsadli hamda samarali foydalanish bo‘yicha mas’ul ijro etuvchi organ hisoblanadi;
 ETTB kreditini qaytarish, shu jumladan majburiyat komissiyasi, foizlar, bir martalik vositachilik va boshqa xarajatlar bilan bog‘liq to‘lovlar “O‘zbekiston milliy elektr tarmoqlari” AJning o‘z mablag‘lari hisobidan amalga oshiriladi.
 4. O‘zbekiston Respublikasi moliya vaziriga O‘zbekiston Respublikasi nomidan investitsiya loyihasi doirasida YETTB kreditni qayta kreditlash to‘g‘risidagi bitimni imzolash vakolati berilsin.
 5. O‘zbekiston Respublikasi Adliya vazirligi O‘zbekiston Respublikasi va YETTB o‘rtasidagi kredit bitimi hamda loyiha doirasida YETTB kreditini qayta kreditlash bitimi bo‘yicha belgilangan tartibda yuridik xulosalar bersin.
 6. Ushbu qarorning bajarilishini nazorat qilish O‘zbekiston Respublikasi Bosh vazirining maslahatchisi — Sanoat va uning bazaviy tarmoqlarini hamda kooperatsiya aloqalarini rivojlantirish masalalari departamenti boshlig‘i va O‘zbekiston Respublikasi energetika vaziri A.S. Sultanov zimmasiga yuklansin.